钦定古今图书集成/理学汇编/学行典/第055卷 > 易经 > 《乾卦》
## 钦定古今图书集成/理学汇编/学行典/第055卷 > 易经 > 《乾卦》

“元”者，善之长也。

〈本义〉元者，生物之始，天地之德，莫先于此，故于时为“春”，于人则为仁，而众善之长也。〈大全〉朱子曰：“元亨利贞皆善也，而元乃为四者之长，是善端初发处也。”又曰：“万物之生，天命流行，自始至终，无非此理。但初生之际，淳粹未散，尢易见耳。只如元亨利贞皆是善，而元则为善之长。亨利贞皆是那里来？仁义礼智亦皆善也，而仁则为万善之首，义礼智皆从这里出耳。”又曰：“仁是恻隐之母，恻隐是仁之子。又”仁包义、礼、智三者，仁是长兄，管属得义、礼、智，故曰“仁者善之长。”

又

“君子体仁”，足以长人。

〈程传〉“体法于‘《干》’”之“仁”，乃为君长之道，足以长人也。“体仁”，体元也。比而效之，谓之“体。”〈大全〉东莱吕氏曰：“仁者人也，合而言之道也。只为人不能合，故必比而效之。执柯伐柯，其则不远，比而效之之谓也。”　进斋徐氏曰：“体者，以身法之也，仁乃天地生物之心，君子能体之以身，则念念皆仁，而有博施济众之功，故足以长人，如克长克君之类是也。”